མོ་ནི་ལུའུ་ཀྲན་གྲོང་བརྡལ་གྱི་མི་མིན།ལོ་གཅིག་གི་དགུན་སྟོད་དུ་ཨ་ཁུའི་ནང་དུ་གཡོག་མོ་བརྗེ་དགོས་བྱུང་ཞིང་ངོ་སྤྲོད་བྱེད་མཁན་རྒན་མོ་ཝེ་ལགས་ཀྱིས་མོ་ཁྲིད་ནས་ཡོང་བ་རེད།མོའི་མགོ་ལ་སྐྲ་འཆིང་དཀར་པོ་ཞིག་བརྒྱབ་ཡོད་ལ་སྨད་གོས་ནག་པོ་ཞིག་གྱོན་ཡོད་ཅིང་བར་འཚངས་ཅན་གྱི་སྟོད་ཐུང་སྔོན་མོའི་འོག་ཏུ་རྔུལ་ལེན་དཀར་པོ་ཞིག་ཀྱང་གྱོན་ཡོད།ལོ་ནི་ཕལ་ཆེར་ཉི་ཤུ་རྩ་དྲུག་རྩ་བདུན་དུ་སླེབས་ཤིང་གདོང་མདོག་སེར་སྐྱར་གྱུར་ནའང་མཁུར་ཚོས་གཉིས་ནས་ད་དུང་དམར་མདངས་མངོན།རྒན་མོ་ཝེ་ལགས་ཀྱིས་མོ་ལ་ཞང་ལིན་སོའོ་ཞེས་འབོད་པ་དང་ཟེར་རྒྱུ་ལ་རང་གི་མ་ཁྱིམ་གྱི་ཁྱིམ་མཚེས་ཡིན་ཟེར།མོའི་ཁྱོ་ག་གྲོངས་རྗེས་ཕྱི་ལ་ལས་ཀ་བྱེད་པར་ཡོང་བ་རེད།ཨ་ཁུས་སྨིན་མ་བསྡུ་ཙམ་བྱས་པས་ཨ་ནེས་ཁོང་ནི་ཡུགས་མོ་ལ་སུན་སྣང་བྱེད་ཀྱི་ཡོད་པ་ཤེས་པར་གྱུར།འོན་ཀྱང་མོའི་བཟོ་ལྟ་ལ་བལྟས་ན་ཚུལ་མཐུན་ཡིན་པར་ངེས་ཤིང་ལུས་སྟོབས་ཀྱང་རྒྱས་པ་མ་ཟད་མིག་ལའང་མཐོང་བདེ་པོར་སྣང་།ངག་ནས་གང་ཡང་མི་བཤད་པར་ཤིན་ཏུ་ནས་ཡིན་ལུགས་ཚུལ་དང་ལྡན་ཞིང་ལས་ལ་བཟོད་བསྲན་ཆེ་མདོག་འདུག་པས་ཨ་ཁུའི་རྣམ་འགྱུར་ལ་མ་བལྟས་པར་མོ་ཉར་བ་རེད།ཚོད་ལྟའི་ལས་ཀའི་དུས་ཚོད་ནང་དུ་མོས་ཉིན་གང་ལས་ཀ་བྱེད་ཅིང་ལས་ཀ་མེད་ན་ཧ་ལམ་སུན་སྣང་སྐྱེ་ཡི་ཡོད་པ་ལྟ་བུར་སྣང་།ལུས་ཤུགས་ཆེ་བས་ཕོ་གཞོན་ཞིག་གི་དོ་ཟླར་ནུས།དེར་བརྟེན་ཉིན་གསུམ་པ་ནས་མོ་ཉར་རྒྱུར་གཏན་འཁེལ་བྱས།ཟླ་རེའི་གླ་ཆ་ནི་དངུལ་སྲང་ལྔ་བརྒྱ་ཡིན།